9. การควบคุมภายในและการตรวจสอบภายใน

คณะกรรมการตรวจสอบของบริษัทฯ
ปฏิบัติงานภายใต้อำนาจและหน้าที่ตามที่ได้รับมอบหมายจากคณะกรรมการบริษัทฯ
ตามที่ปรากฏในกฎบัตรของคณะกรรมการตรวจสอบฯ
ซึ่งสอดคล้องกับแนวทางการปฏิบัติที่ดีของคณะกรรมการตรวจสอบและหลักการการกำกับดูแลกิจการที่ดีซึ่งกำหนดโดยตลาดหลักทรัพย์แห่งประเทศไทย
รวมทั้งกฎหมายข้อบังคับและระเบียบอื่นๆ ที่เกี่ยวข้อง คณะกรรมการตรวจสอบฯ
ปฏิบัติหน้าที่โดยผ่านสายงานตรวจสอบภายในซึ่งรายงานตรงต่อคณะกรรมการตรวจสอบ

สายงานตรวจสอบภายในได้ให้บริการแก่หน่วยงานต่างๆ
โดยยึดถือกฎบัตรของสายงานตรวจสอบภายในและปฏิบัติตามกรอบการปฏิบัติงานวิชาชีพตรวจสอบภายใน
ซึ่งรวมถึงจรรยาบรรณแห่งวิชาชีพและมาตรฐานการปฏิบัติงานในทางวิชาชีพที่เป็นสากล
เพื่อให้การปฏิบัติงานตรวจสอบมีประสิทธิภาพและได้มาตรฐาน

บริษัทฯ ให้ความสำคัญต่อระบบการควบคุมภายในเป็นลำดับต้นๆ
โดยมุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจ
และเพื่อป้องกันความเสียหายที่อาจเกิดขึ้นกับบริษัทฯ ได้อย่างมีประสิทธิภาพ
สายงานตรวจสอบภายในจะทำการประเมินผลการควบคุมภายในของหน่วยงานและกิจกรรมต่างๆ
ซึ่งครอบคลุมทั้งด้านการเงิน การดำเนินงาน การบริหารความเสี่ยง และการกำกับดูแล
เสนอต่อคณะกรรมการตรวจสอบฯ และฝ่ายบริหารเป็นประจำอย่างสม่ำเสมอ นอกจากนี้บริษัทฯ
ยังได้ให้ความสำคัญในการติดตามผลการปรับปรุงแก้ไขอย่างต่อเนื่อง
เพื่อพัฒนาและปรับปรุงระบบการควบคุมภายในให้มีประสิทธิผลและประสิทธิภาพและสอดคล้องกับสภาพแวดล้อมที่มีการเปลี่ยนแปลงอยู่ตลอดเวลา

บริษัทฯ
ได้ตระหนักถึงความสำคัญของการพัฒนาความรู้ความสามารถของผู้ตรวจสอบภายในอย่างต่อเนื่อง
และเพื่อให้การปฏิบัติงานตรวจสอบภายในมีคุณภาพ บริษัทฯ
จึงสนับสนุนอย่างเต็มที่ให้ผู้ตรวจสอบภายในของบริษัทฯ
ได้รับการพัฒนาด้วยการส่งเสริมผู้ตรวจสอบภายในให้เข้ารับการอบรมและร่วมการประชุมสัมมนาทางวิชาชีพต่างๆ
ตามความเหมาะสม ปัจจุบันบริษัทฯ มีผู้ตรวจสอบภายใน 3
ท่านที่สอบได้วุฒิบัตรผู้ตรวจสอบภายในที่ได้รับการรับรอง (Certified Internal
Auditor-CIA)

สรุปสาระสำคัญของระบบการควบคุมภายในและการตรวจสอบภายในของบริษัทฯ ได้ดังนี้

-   คณะกรรมการตรวจสอบฯ
    ทำหน้าที่พิจารณาความเพียงพอและความเหมาะสมของระบบการควบคุมภายในของบริษัทฯ
    โดยรับฟังความคิดเห็นจากสายงานตรวจสอบภายในและผู้สอบบัญชีอิสระของบริษัทฯ
    อย่างใกล้ชิด วัตถุประสงค์ก็เพื่อที่จะเชื่อมั่นได้ว่า รายงานทางการเงินมีความน่าเชื่อถือ
    รวมทั้งการปฏิบัติงานต่างๆ ของบริษัทฯ เป็นไปอย่างมีประสิทธิภาพ และเป็นไปตามกฎหมาย
    ระเบียบ ข้อบังคับ และนโยบายต่างๆ ที่เกี่ยวข้องในการประชุมของคณะกรรมการตรวจสอบฯ
    ผู้บริหารระดับสูงจะได้รับเชิญให้เข้าร่วมทุกครั้งเพื่อรับฟังข้อเสนอแนะหรือให้คำแนะนำในปัญหาบางประเด็น
    อย่างไรก็ตาม หากคณะกรรมการตรวจสอบฯ มีข้อเสนอแนะหรือพบข้อบกพร่องที่เป็นสาระสำคัญ
    ก็จะรายงานต่อคณะกรรมการบริษัทฯ เพื่อให้มีการปรับปรุงแก้ไขอย่างเร่งด่วนต่อไป

-   สายงานตรวจสอบภายในทำหน้าที่ตรวจสอบการปฏิบัติงานของบริษัทฯ
    โดยใช้หลักเกณฑ์การพิจารณาลำดับความสำคัญตามความเสี่ยง
    ในการปฏิบัติงานสายงานตรวจสอบจะนำเอาหลักวิชาและวิธีการทำงานที่เป็นระบบเข้ามาใช้ในการสอบทาน
    ประเมินผล เพื่อปรับปรุงประสิทธิผลของการควบคุมภายใน การบริหารความเสี่ยง
    และการกำกับดูแล นอกจากนั้น ยังมีการให้คำปรึกษาแนะนำแก่ฝ่ายบริหารตามควรแก่กรณี
    ผลการตรวจสอบจะถูกนำเสนอต่อผู้บริหารระดับสูง
    พร้อมทั้งรายงานผลต่อคณะกรรมการตรวจสอบฯ เป็นประจำ
    ในกรณีที่มีข้อสังเกตหรือข้อเสนอแนะที่มีนัยสำคัญ
    หัวหน้าสายงานตรวจสอบภายในจะรายงานต่อคณะกรรมการตรวจสอบฯ ในทันที
    พร้อมกับรายงานประธานเจ้าหน้าที่ฝ่ายปฏิบัติการเพื่อการพิจารณาสั่งการแก้ไขโดยด่วนต่อไป

-   ในการปฏิบัติงาน
    สายงานตรวจสอบภายในได้กำหนดนโยบายและดำเนินมาตรการเพื่อควบคุมคุณภาพของงานอย่างต่อเนื่อง
    มีการควบคุมดูแลงานอย่างใกล้ชิด
    และเมื่อเสร็จสิ้นการปฏิบัติงานแต่ละครั้งจะมีการประชุมร่วมกับผู้รับบริการรวมทั้งผู้บริหารผู้ควบคุมดูแลสายงานนั้น
    รวมทั้งมีการสอบถามความคิดเห็นเกี่ยวกับการปฏิบัติงานของเจ้าหน้าที่ตรวจสอบ
    เพื่อนำมาปรับปรุงคุณภาพของงานต่อไป

-   สายงานตรวจสอบภายในจะติดตามผลการดำเนินการแก้ไขโดยถือเป็นส่วนหนึ่งของการปฏิบัติงานตามปกติ
    ปัญหาหรือข้อสังเกตบางประการซึ่งพบจากการตรวจสอบอาจจะต้องใช้เวลาพอสมควรในการดำเนินการปรับปรุงแก้ไข
    สายงานตรวจสอบภายในก็จะทำการติดตามผลภายในระยะเวลาที่เหมาะสมพร้อมทั้งรายงานให้คณะกรรมการตรวจสอบฯ
    และผู้บริหารระดับสูงทราบความคืบหน้าเป็นระยะๆ ตามสมควร

รายงานจากคณะกรรมการตรวจสอบ

เรียน ผู้ถือหุ้นของบริษัท โพสต์ พับลิชชิง จำกัด (มหาชน)

คณะกรรมการตรวจสอบของ บริษัท โพสต์ พับลิชชิง จำกัด (มหาชน) ประกอบด้วยกรรมการอิสระ
3 ท่าน คือ ดร. ศิริ การเจริญดี (ประธานคณะกรรมการตรวจสอบฯ) นายพิชัย วาศนาส่ง
และนายจอห์น ทอมป์สัน โดยมี นางฉันทนา สืบสิน ผู้อำนวยการสายงานตรวจสอบภายใน
เป็นเลขานุการ คณะกรรมการตรวจสอบฯ

คณะกรรมการตรวจสอบฯ
ปฏิบัติหน้าที่ตามที่ได้รับมอบหมายจากคณะกรรมการบริษัทให้เป็นไปตามข้อกำหนด
ของตลาดหลักทรัพย์แห่งประเทศไทย หลักการของการกำกับดูแลกิจการที่ดี
รวมทั้งกฎหมายระเบียบข้อบังคับที่เกี่ยวข้องต่างๆ หน้าที่ของคณะกรรมการตรวจสอบฯ ได้แก่
การสอบทานงบการเงินประจำปีและงบการเงินระหว่างกาล การควบคุมภายใน
รวมทั้งความขัดแย้งทางผลประโยชน์ อันอาจเกิดขึ้นได้ นอกจากนั้นแล้ว คณะกรรมการตรวจสอบฯ
ยังมีหน้าที่ให้ความเห็นในการแต่งตั้งผู้สอบบัญชี
รวมทั้งความเหมาะสมของค่าตอบแทนแก่ผู้สอบบัญชีด้วย

คณะกรรมการตรวจสอบฯ ได้สอบทานงบการเงินของบริษัทฯ สำหรับปี พ.ศ. 2553
จากข้อมูลที่ได้รับ สรุปได้ว่า การจัดทำงบการเงินและรายงานต่างๆ
ที่เกี่ยวข้องเป็นไปตามหลักการบัญชีที่รับรองทั่วไปรวมทั้งข้อกำหนดในทางกฎหมายต่างๆ
จากการสอบทานงบการเงินของบริษัทฯ สำหรับปีพ.ศ. 2553 เป็นที่สังเกตว่า
จากการดำเนินความพยายามอย่างต่อเนื่องของฝ่ายบริหารเพื่อที่จะทำให้ผลประกอบการของบริษัทฯ
ดีขึ้น ในที่สุดแล้วได้ ทำให้บริษัทฯ กลับมามีผลกำไร ขณะที่ในปีก่อนหน้านั้นมีผลขาดทุน

เกี่ยวกับประเด็นความขัดแย้งทางผลประโยชน์ คณะกรรมการตรวจสอบฯ
มีความเห็นว่ารายการที่เกี่ยวข้องกันของบริษัทฯ มีความเป็นธรรม ทั้งในด้านเงื่อนไข และราคา
ก่อให้เกิดประโยชน์สูงสุดแก่บริษัทฯ

ดังนั้น คณะกรรมการตรวจสอบฯ
จึงเสนอแนะให้คณะกรรมการบริษัทนำงบการเงินและงบการเงินรวม สิ้นสุด ณ วันที่ 31 ธันวาคม
พ.ศ. 2553 เสนอขออนุมัติต่อที่ประชุมผู้ถือหุ้นต่อไป

คณะกรรมการตรวจสอบฯ ร่วมกับสายงานตรวจสอบภายใน
และผู้สอบบัญชีภายนอกได้สอบทานประสิทธิภาพและความพอเพียงของระบบการควบคุมภายในของบริษัทฯ
และมีความเห็นว่าการควบคุมภายในโดยทั่วไปเหมาะสมสำหรับสภาพแวดล้อมในทางธุรกิจของบริษัทฯ
ในปัจจุบัน

คณะกรรมการตรวจสอบฯ กำกับดูแลการปฏิบัติตามกฎหมายและกฎระเบียบต่างๆ
ที่เกี่ยวข้องกับบริษัทฯ

โดยผ่านทางสายงานตรวจสอบภายใน โดยได้รับการสนับสนุนจากเลขานุการบริษัท
คณะกรรมการตรวจสอบฯ จะรายงานถึงกิจกรรมของคณะกรรมการตรวจสอบฯ
และปรึกษาหารือประเด็นต่างๆ กับคณะกรรมการบริษัท
ในการประชุมคณะกรรมการบริษัทเป็นรายไตรมาส บริษัทฯ
มิได้มีการไม่ปฏิบัติตามกฎหมายและกฎระเบียบต่างๆ
ซึ่งอาจมีผลกระทบอย่างร้ายแรงต่องบการเงินของบริษัทฯ

คณะกรรมการตรวจสอบฯ
ได้พิจารณาและให้ความเห็นชอบต่อแผนการตรวจสอบของสายงานตรวจสอบภายใน
รวมทั้งได้สอบทานรายงานการตรวจสอบและข้อเสนอแนะต่างๆ

คณะกรรมการตรวจสอบฯ
ได้ติดตามความคืบหน้าในการนำเอาคำแนะนำของสายงานตรวจสอบภายใน

ไปลงมือปฏิบัติอย่างสม่ำเสมอ คณะกรรมการตรวจสอบฯ ได้ส่งเสริมการพัฒนาความเชี่ยวชาญ
ประสิทธิผล และคุณภาพของงานตรวจสอบภายในให้ดียิ่งขึ้น โดยการให้คำแนะนำที่เหมาะสม
และสนับสนุนให้ผู้ตรวจสอบได้รับการพัฒนาและฝึกอบรมหลักสูตรต่างๆ ตามสมควร

คณะกรรมการตรวจสอบฯ และสายงานตรวจสอบภายใน
ได้รับความร่วมมือเป็นอย่างดีจากคณะผู้บริหาร
รวมทั้งสามารถเข้าถึงข้อมูลในการปฏิบัติงานได้อย่างไม่มีข้อจำกัดใดๆ
ซึ่งทำให้สามารถปฏิบัติหน้าที่ตามที่ระบุไว้ในกฎบัตรได้อย่างมีประสิทธิผล

เนื่องจากผลปฏิบัติงานในอดีตของผู้สอบบัญชีเป็นที่น่าพอใจ คณะกรรมการตรวจสอบฯ
จึงมีมติเห็นควรเสนอแต่งตั้งให้ นายณรงค์ พันตาวงษ์ ผู้สอบบัญชีรับอนุญาตหมายเลข 3315
และ/หรือนางสาวทิพวัลย์ นานานุวัฒน์ ผู้สอบบัญชีรับอนุญาต ทะเบียนเลขที่ 3459 และ/หรือ
นางสาวศิราภรณ์ เอื้ออนันต์กุล ผู้สอบบัญชีรับอนุญาตหมายเลข 3844 ของบริษัท สำนักงานเอินส์ท
แอนด์ ยัง จำกัด เป็นผู้สอบบัญชีของบริษัทฯ
เป็นผู้ทำการตรวจสอบและแสดงความเห็นต่องบการเงินของบริษัทฯ สำหรับรอบระยะเวลาบัญชีปี
พ.ศ. 2554 นอกจากนี้ คณะกรรมการตรวจสอบฯ ได้พิจารณาค่าตอบแทนผู้สอบบัญชีสำหรับปี 2554
โดยเมื่อคำนึงถึงอัตราค่าสอบบัญชีในท้องตลาด
ปริมาณงานและต้นทุนในการให้บริการในปีที่กำลังจะมาถึง

เห็นว่าค่าตอบแทนที่ผู้สอบบัญชีเสนอมาดังรายละเอียดที่นำเสนอในการประชุมผู้ถือหุ้นสามัญประจำปีนั้น
เป็นจำนวนที่เหมาะสม

ในระหว่างปี พ.ศ. 2553 คณะกรรมการตรวจสอบฯ ได้มีการประชุมอย่างเป็นทางการ 4 ครั้ง
เพื่อสอบทานงบการเงินรายไตรมาสและงบประจำปี
พร้อมทั้งหารือถึงประเด็นที่พบจากการตรวจสอบบางประเด็นกับผู้บริหารที่เกี่ยวข้อง อนึ่ง
เพื่อให้เป็นไปตามประกาศของตลาดหลักทัพย์แห่งประเทศไทย ในเดือนพฤษภาคม
คณะกรรมการตรวจสอบฯ
ได้จัดให้มีการประชุมกับผู้สอบบัญชีเป็นการส่วนตัวโดยที่ไม่มีผู้บริหารท่านใดเข้าร่วมประชุมด้วย
และโดยที่เป็นส่วนหนึ่งของการกำกับดูแลกิจการที่ดี คณะกรรมการตรวจสอบฯ
ยังคงส่งเสริมให้บริษัทฯ มีกระบวนการบริหารความเสี่ยงที่เหมาะสมกับกิจการของบริษัทฯ

[]

ศิริ การเจริญดี

(ดร. ศิริ การเจริญดี)

ประธานคณะกรรมการตรวจสอบ

17 กุมภาพันธ์ พ.ศ. 2554